broodmeel | huiskok
Tag Archives: broodmeel
'Deurgestikte' platbrood – Die Turkse neef van matrasbrood (foccacia)
Ek glo een van die mees haalbare dinge om jou gevoel van lewenstevredenheid te verhoog opgesluit is in vars brood. Nie net om dit te eet nie, maar ook om dit self te meng, self te bak en self uit die oond uit te haal.
Soms soek mens die bekendheid van 'n resep wat oor-en-oor beproef is, ander kere iets nuuts – soos hierdie platbrood van Turkse herkoms met sy bokors wat vir my soos die stiksels op 'n eiderdown of duvet lyk. Die deeg word nie eers geknie nie, en al wat dit rêrig van jou vra is bietjie geduld om te rys.
Die uitgeryste deeg van hierdie broodjie word ook met die vingerpunte gedruk soos matrasbrood (focaccia), maar waar matrasbrood groot uitgespreide dimpels bo-op kry, pronk hierdie een met 'n sierlike rand en kruis-en-dwarsstrepe. Die dimpels is 'n manier om die deeg 'af te knie' en ook 'n opvangplek vir geure en poeletjies olyfolie. En natuurlik is die dimpeldrukkery 'n sensoriese sensasie. Vir die mooi strooi ek swart saadjies bo-op, maar jy kan wit sesamsade en korrelsout ook oorstrooi.
250 g witbrood meel (verkieslik steengemaal)
200 ml lou water
5 ml fyn sout
Saadjies vir oorsprinkel soos swart en wit sesamsaad, nigellasaad (uiesaad), poppiesaad, mosterdsaad
Meng die meel, suiker en sout saam In 'n groot mengbak. Vorm 'n holte In die middel, giet die water en gis In en meng met jou hand deur om 'n slap, klewerige deeg te vorm.
Bedek die bak met kleefplastiek of bind toe in 'n plastieksak. Laat rys tot die volune verdubbel het, sowat 'n uur.
Bestrooi die werksvlak behóörlik met meel, keer die slap deeg daarop uit en met meelbestrooide hand druk dit plat in 'n ronde vorm, 2-3 cm dik. Smeer 'n bakplaat goed met olie. Plaas die deegsirjel op die plaat, bedek met skoon doek en laat weer rys, sowat 35-45 minute. Voorverhit die oond so 20 minute voor die rystyd verby is tot 250° C.
Om die bokant te merk: vorm 'n rand van sowat 3 cm breed reg rondom die brood met jou vingerpunte. Druk nou dimpeltjies in diagonale kruis en dwarsstrepe met jou vingerpunte In die middelste deel. Smeer olie bo-oor met 'n kwassie, sprinkel sade oor. Druk die sade liggies vas.
Bak 8 minutes teen 250° C, verlaag die hitte na 200° C en bak nog 4-6 minute tot mooi goudbruin en gaar.
Eet dit louwarm met enigiets van doopsouse en slaaie tot plathoender of braaivleis, botter en appelkoos konfyt.
Dankie Ian Du Toit vir die mooi foto's en vir Poerring, ons waghond wat die brood so mooi oppas terwyl dit rys.
Tags: brood, broodmeel, gebak, Medittereens, meel, Midde-Oosters, olyfolie, platbrood, Turkse platbrood